[Anastasius Episcopus servus servorum Dei, dilecto filio Theobaldo Priori sanctæ Mariæ de Prato, ejusque successoribus regulariter substituendis in perpetuum. Quotiens illud à nobis petitur, quod rationi et honestati convenire dignoscitur, animo nos decet libenti concedere, et petentium desideriis congruum impertiri suffragium. Eapropter, dilecti in Domino filii vestris precibus annuentes Apostolicæ Sedis auctoritate penitus prohibemus, ut nulli umquam hominum liceat infra terminos Parochiæ vestræ Cimiterium vel Baptisterium statuere. Quicquid præterea in Capella sancti Caradochi justè et canonicè hactenus habuistis vobis vestrisque successoribus nihilominus confirmamus, et commissum vobis Monasterium futuris temporibus conservandum decernimus. Nulli ergo hominum clerico vel laïco liceat hanc nostræ constitutionis paginam temerario ausu infringere, vel ipsi quomodolibet contraïre. Si quis autem hoc attentare præsumpserit, secundò tertióve commonitus, nisi reatum suum congrua satisfactione correxerit, potestatis honorisque sui dignitate careat, et se reum existere in extremo examine de perpetrata iniquitate cognoscat, et à sacratissimo Corpore ac Sanguine Dei et Domini nostri Jesu Christi alienus fiat, atque indignationem omnipotentis Dei, et beatorum Petri et Pauli Apostolorum ejus incurrat. Amen. Ego ANASTASIUS Catholicæ Ecclesiæ Episcopus. Datum Laterani per manum Rolandi sanctæ Ecclesiæ Romanæ Presbyteri Cardinalis et Cancellarii Nonis Maii, indictione II. Incarnationis Dominicæ anno M. C. LIV. Pontificatus verò Domni Anastasii Papæ IV. anno primo.]